Broj: 711-I-919-M-90/23-02-19

Zagreb, 28. travnja 2023.

 **IVAN KNEZ**

 **gradonačelnik Grada Biograd na Moru**

**Predmet: mišljenje na zahtjev obveznika Ivana Kneza,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 19. travnja 2023. pod brojem 711-U-4038-M-90/23-01-4 zaprimilo je zahtjev za mišljenje koji je podnio obveznik Ivan Knez, gradonačelnik Grada Biograd na Moru.

U podnesenom zahtjevu obveznik postavlja upit može li uz obnašanje dužnosti gradonačelnika obavljati i poslove ovlaštenog sudskog vještaka agronomije i poljoprivrede.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 6. sjednici, održanoj 28. travnja 2023., obvezniku daje mišljenje, kako slijedi.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21, dalje ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo navodi kako je iz odredbi članka 126.-127. Zakona o sudovima ( „Narodne novine“, broj 28/13., 33/15., 82/15., 82/16., 67/18., 126/19., 130/20., 21/22. i 16/23.), a kojima se uređuju uvjeti i način obavljanja poslova stalnog sudskog vještaka, razvidno da se radi o poslovima koji se obavljaju na zahtjev pravosudnog tijela te da je za iste potrebno određeno stručno znanje i iskustvo. Slijedom navedenog, Povjerenstvo je utvrdilo kako se radi o povremenim i privremenim poslovima koje obveznik sukladno članku 17. stavku 2. ZSSI-a može obavljati istovremeno uz profesionalno obnašanje dužnosti te za iste primati novčanu naknadu.

Povjerenstvo napominje kako je obveznik, sukladno članku 17. stavku 4. ZSSI-a, Povjerenstvu u imovinskoj kartici dužan prijaviti sve primitke stečene obavljanjem poslova sudskog vještaka.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Ivanu Knezu, elektroničkom dostavom
2. Objava na internetskoj stranici Povjerenstva
3. Pismohrana